Broj: 711-I-1439-P-508-22/23-05-23

Zagreb, 7. srpnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Ivice Štefičića, OIB: ………...,** **ravnatelja Javne ustanove Lučke uprave Sisak do 15. veljače 2023.**,na 14. sjednici održanoj 7. srpnja 2023., donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 18. kolovoza 2022., podnese pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022., obveznik** **Ivica Štefičić, ravnatelj Javne ustanove Lučke uprave Sisak do 15. veljače 2023., počinio je povredu** **članka 10. stavka 2. i članka 59. stavka 2. ZSSI-a.**
2. **Za povredu iz točke I. ove izreke, obvezniku Ivici Štefičiću izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznika Ivicu Štefičića, ravnatelja Javne ustanove Lučke uprave Sisak do 15. veljače 2023., utvrdilo da navedeni obveznik nije sukladno članku 10. stavku 2. ZSSI-a odnosno članku 59. stavku 2. istoga Zakona podnio imovinsku karticu.

Povjerenstvo je temeljem članka 14. stavka 2. ZSSI-a zaključkom Broj: 711-I-1200-IK-2139/22-01-20 od 11. srpnja 2022. pozvalo obveznika da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 25. prosinca 2021., sa stanjem na dan 19. veljače 2022., sukladno uputi iz obrazloženja toga zaključka.

Obveznik je navedeni zaključak, prema priloženoj dostavnici, zaprimio 3. kolovoza 2022. te u utvrđenom roku nije podnio imovinsku karticu.

U tijeku postupka izvršen je uvid u zaključak Povjerenstva Broj: 711-I-1200-IK-2139/22-01-20 od 11. srpnja 2022. s preslikom dostavnice, službenu bilješku od 3. listopada 2022., podatke sudskog registra nadležnog trgovačkog suda, Registar obveznika, Registar imovinskih kartica, očitovanje obveznika od 12. svibnja 2023., Odluku o imenovanju vršitelja dužnosti ravnatelja Javne ustanove Lučke uprave Sisak od 14. veljače 2022., KLASA: 080-03/22-01/8, URBROJ: 530-05-1-1-22-2, Javni natječaj – Lučka uprava Sisak („Narodne novine“, broj 20/22.), Javni natječaj – Lučka uprava Sisak („Narodne novine“, broj 92/22.) te Javni natječaj – Lučka uprava Sisak („Narodne novine“, broj 4/23.).

Povjerenstvo je odlukom od 25. travnja 2023. u odnosu na obveznika Ivicu Štefičića, ravnatelja Javne ustanove Lučke uprave Sisak do 15. veljače 2023., utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a kojom je propisano da su obveznici dužni podnijeti imovinsku karticu u roku od 30 dana od dana stupanja na dužnost i odredbe članka 59. stavka 2. ZSSI-a, kojom je propisano da su osobe iz članka 3. toga Zakona, koje su prvi put postale obveznici podnošenja imovinske kartice stupanjem na snagu toga Zakona, dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Sukladno odredbi članka 42. stavka 1. ZSSI-a, a u svezi s člankom 14. stavkom 4. ZSSI-a, Povjerenstvo je obveznika dopisom od 25. travnja 2023. Broj: 711-I-793-Pp-508-22/23-02-23 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je prema priloženoj dostavnici obavijest Povjerenstva zaprimio 3. svibnja 2023. te se na istu obavijest očitovao dopisom koji je u Povjerenstvu zaprimljen 12. svibnja 2023. i u kojem je naveo da je razlog nedostavljanja podataka njegov završetak mandata 15. veljače 2022. Obveznik je dalje naveo da je Odlukom Upravnog vijeća Javne ustanove Lučke uprave Sisak i temeljem suglasnosti ministra izabran za vršitelja dužnosti ravnatelja do izbora novog ravnatelja te da su u razdoblju od 11. veljače 2022. do 11. siječnja 2023. objavljena tri natječaja za izbor ravnatelja. U nastavku je obveznik napomenuo da postupak po jednom natječaju traje okvirno 60 dana tako da je čekao oko 7 mjeseci ishod izbora novog ravnatelja, a znajući da je od 15. veljače 2022. vršitelj dužnosti ravnatelja i da je bilo određenih formalno tehničkih procedura oko otvaranja novih korisničkih računa (dovršeno 19. travnja 2022.) te da je očekivao izbor novog ravnatelja, ističe da nije podnosio prijavu.

Uvidom u Odluku o imenovanju vršitelja dužnosti ravnatelja Javne ustanove Lučke uprave Sisak od 14. veljače 2022. utvrđeno je da je istu na temelju članka 12. stavka 4. Uredbe o upravljanju i vođenju poslova lučkih uprava unutarnjih voda („Narodne novine“, br. 100/08., 76/12. i 31/16.) donio ministar mora, prometa i infrastrukture te da je njome Ivica Štefičić imenovan vršiteljem dužnosti ravnatelja Javne ustanove Lučke uprave Sisak do imenovanja ravnatelja na temelju provedenog javnog natječaja, a najduže do godinu dana. Istom je Odlukom utvrđeno njeno stupanje na snagu danom donošenja.

Uvidom u javne natječaje koje je Upravno vijeće Lučke uprave Sisak raspisalo za ravnatelja iste Lučke uprave, utvrđeno je da su navedeni natječaji objavljeni u „Narodnim novinama“ u veljači i kolovozu 2022. te u siječnju 2023. godine.

Uvidom u podatke sudskog registra Trgovačkog suda u Zagrebu utvrđeno je da je Republika Hrvatska jedini osnivač Javne ustanove Lučke uprave Sisak.

Nadalje, utvrđeno je da je u navedenoj javnoj ustanovi Ivica Štefičić obnašao funkciju ravnatelja do 15. veljače 2023., slijedom čega je, a sukladno članku 3. stavku 1. točki 60. ZSSI-a, u obvezi postupati sukladno odredbama ZSSI-a kao obveznik u smislu istoga Zakona.

Obzirom na to da je za obnašatelje funkcije ravnatelja lučkih uprava po prvi puta odredbama ZSSI-a propisan status obveznika toga Zakona, smatra se da su osobe, koje su imenovane na navedenu funkciju prije stupanja ZSSI-a na snagu, postale obveznicima odnosno „stupile na dužnost“ u smislu toga Zakona danom njegova stupanja na snagu 25. prosinca 2021.

Pravilnik o imovinskoj kartici obveznika Zakona o sprječavanju sukoba interesa („Narodne novine“, broj 8/22.) stupio je na snagu 20. siječnja 2022. pa je stoga zadnji dan roka u kojem bi novi obveznici trebali podnijeti karticu bio 19. veljače 2022.

S obzirom na jako veliki broj osoba koje su postale obveznicima Zakona stupanjem ZSSI-a na snagu, otvaranje korisničkih računa novih obveznika dovršeno je 19. travnja 2022. pa je podnošenje imovinskih kartica tehnički omogućeno ovim novim obveznicima od toga dana nadalje te je Povjerenstvo iznimno obveznicima koji su stupanjem na snagu ZSSI-a prvi put postali obveznici podnošenja imovinskih kartica omogućilo da istu podnesu zaključno do 19. svibnja 2022.

Uvidom u Registar imovinskih kartica Povjerenstvo je utvrdilo da obveznik Ivica Štefičić do dana donošenja ove Odluke nije podnio imovinsku karticu povodom stupanja na dužnost.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Prijelaznim i završnim odredbama ZSSI-a u članku 59. stavku 2. propisano je da su osobe iz članka 3. toga Zakona koje su prvi put postale obveznici podnošenja imovinske kartice stupanjem na snagu toga Zakona dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Člankom 22. stavkom 1. ZSSI-a propisano je da obveze koje za obveznika proizlaze iz članaka 7., 10., 11., 12. i 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Nastavno na sve ranije navedeno, Povjerenstvo je utvrdilo da je obveznik Ivica Štefičić, ravnatelj Javne ustanove Lučke uprave Sisak do 15. veljače 2023., propustio po pisanom pozivu Povjerenstva, u danom roku, koji je protekao 18. kolovoza 2022., podnijeti pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021., sa stanjem na dan 19. veljače 2022., slijedom čega je počinio povredu članka 10. stavka 2. i članka 59. stavka 2. ZSSI-a.

S obzirom na to da je vršitelj dužnosti ravnatelja lučke uprave imenovan odlukom osnivača, da je imao sva prava i ovlasti ravnatelja lučke uprave do imenovanja ravnatelja na temelju provedenog javnog natječaja, a najduže do godinu dana, te da je bio upisan u sudski registar nadležnog trgovačkog suda, u cijelosti ga obvezuju zabrane i ograničenja propisane odredbama ZSSI-a, slijedom čega se ne može prihvatiti stav obveznika prema kojem kao vršitelj dužnosti ravnatelja lučke uprave nije bio u obvezi podnijeti imovinsku karticu povodom stupanja na dužnost.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. kratko vrijeme prilagodbe od stupanja na snagu ZSSI-a te da je obveznik prestao obnašati javnu dužnost 15. veljače 2023., Povjerenstvo je utvrdilo primjerenim obvezniku za povredu odredbe članka 10. stavka 2. i članka 59. stavka 2. ZSSI-a izreći sankciju iz članka 49. ZSSI-a, opomenu.

Ujedno se ukazuje obvezniku da je i dalje dužan podnijeti predmetnu imovinsku karticu povodom stupanja na dužnost, a imovinske kartice temeljem drugih osnova iz članka 10. ZSSI-a na način i u rokovima propisanima istim Zakonom.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivica Štefičić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana